八月七日與吳沈二道人同過書塢時山堂初成
作者：周南
朝代：宋

paragraphs: 暋陽收晶熒，清舫度林彙。
坡陀認槿籬，屋角初塗塈。
入門露蔭竹，走鞭土爲沸。
橘欒尚小澀，菊柄已幽毅。
少紓趺坐筋，漸出穹隙味。
疎叢石貞瘦，密樾塵髣髴。
成余獨往願，勞我慈親費。
親年合幾何，倏已近喜畏。
我髮白滿把，晚食遲下胃。
一歲能幾來，每來時自慰。
不雨已經旬，長道熠饑蜚。
竹檐出山泉，草根坌土氣。
長願居此勞，州里未爲貴。